Rappreżentanti tal-istudenti wasslu lill-membri parlamentari x’jixtiequ li jaraw biex jitħares l-ambjent u kif jixtiequ li jkunu r-relazzjonijiet mal-ġenituri u l-ħbieb. Fis-siġġijiet fil-Parlament flok membri parlamentari kien hemm 76 student ġejjin minn 38 skola biex jirrappreżentaw x-xewqat tal-istudenti. Uħud mill-istudenti tkellmu dwar miżuri biex jitħares l-ambjent fosthom li jitnaqqsu l-boroż tal-plastik u anke jitnaqqas l-użu ta’ materjal għall-ippakkeġġjar. Oħrajn tkellmu dwar l-istorbju, id-dagħa, il-perikli li jaraw madwarhom. L-istudenti lmentaw li mhux qed ikollhom ħin mal-ġenituri tagħhom minħabba li t-tnejn jaħdmu. Din is-sessjoni parlamentari ilha tkun organizzata min-Nature Trust għal dawn l-aħħar għaxar snin f’kollaborazzjoni mal-uffiċċju tal-ispeaker. Din is-sessjoni parlamentari hija parti mill-programm Ekoskola li huwa mmirat biex l-istudenti jitgħallmu kif għandu jitħares l-ambjent. Madwar għoxrin membru parlamentari miż-żewġ naħat tal-kamra jingħaqdu mal-istudenti biex jiddiskutu temi ta’ interess għall-istudenti filwaqt li tressqet mozzjoni li fiha l-istudenti impenjaw rwieħhom biex jieħdu ħsieb l-ambjent għax b’hekk jemmnu li jista’ jkollhom futur ferm aħjar.